Styrkelse af Gråkjær Erhvervs afdeling i København\nStrøm af nye boligprojekter leder til ansættelse af projektleder og projekteringschef\nGråkjær Erhverv udvider kontoret i København med to nye medarbejdere pr. 3. juli. Projekteringschef Martin Rosenvinge Janner og projektleder Lars Kruse skal, sammen med de øvrige medarbejdere, tage sig af den strøm af nye boligprojekter, der er skrevet kontrakt på i den seneste tid.\nMartin Rosenvinge Janner (41) har mange års erfaring som projekt- og projekteringsleder. Han har arbejdet med boligprojekter siden 2004, senest hos CASA, hvor han de seneste 6 år har været projekteringschef/kalkulatør og har stået for projekteringen af op mod 1.000 boliger. Hos Gråkjær får Martin i jobbet som projekteringschef ansvaret for projekteringen af større boligprojekter. Desuden har Martin et godt netværk på Sjælland, som han kan styrke Gråkjær Erhvervs afdeling i København med.\nProjektleder Lars Kruse (45), er uddannet tømrer (hos Gråkjær) og bygningskonstruktør og har solid erfaring som projektleder. Lars kommer fra Dong Energy Wind Power, hvor han har stået for store projekter inden for forsyning og vindenergi. Erfaringen med de teknisk komplicerede projekter med mange interessenter tager Lars med sig ind i arbejdet som projektleder med ansvaret for byggeri af boliger.\n”Med de projekter vi har kontrakt på, og hvad vi har i pipelinen, er jeg glad for at have fået selskab af to så kompetente folk, ” siger Johnny Holt, regionsdirektør for Gråkjær Erhverv, øst.\nUdvidelsen af medarbejderstaben på Valbykontoret kommer som en naturlig reaktion på, at Gråkjærs aktivitet inden for boligbyggeri i Østdanmark er steget markant. Alene I løbet af juni måned har Gråkjær Erhverv skrevet kontrakt på over 170 nye boliger i og omkring København, herunder bl.a. 117 lejligheder i Rødovre og 32 lejligheder i Helsingør.


Mindeord: Hanne prægede flere generationer - sn.dk - Sorø\nHanne Heftholm Kristensen (th.) var pædagog på Valmuestuen i Holberghaven fra institutionen åbnede i 1980, til hun gik på efterløn i 2012. Foto: Bjarne Stenbæk\nArtiklen: Mindeord: Hanne prægede flere generationer\nMindeord: Hanne prægede flere generationer\nSorø - 26. februar 2021 kl. 16:04\nAf Bent A. Jespersen, Skjoldvej, Sorø, ingeniør M.Ida.\nI anledning af Hanne Heftholm Kristensens død har vi modtaget følgende mindeord:\nHanne Heftholm Kristensen - lige så godt kendt som Hanne »Valmue« - fra Valmuestuen i Holberghaven blev bisat i Sorø Klosterkirke lørdag den 20. februar.\nFra Holberghaven åbnede i 1980 har Hanne »Valmue« sat sit rødstrømpe-/kvinde-/tros- og pædagog-præg på flere generationer.\nI 1980'erne var det almindeligt, at pædagoger gik med stribede strømpebukser, lilla tørklæde, sko med minushæl og hennafarvet hår, Hanne var ingen undtagelse. Hun blev tillidsmand og var aktiv i børneklubbens underholdning med meget mere.\nI en periode var Hanne menighedsrådsmedlem i Sorø Sogn og gjorde også der en god og nævneværdig indsats.\nHanne var selvfølgelig med til at starte Sorø Kvindegruppe. Hun sang i mange år i Sorø Underholdningskor og havde en stor omgangskreds.\nFælles for tiden var jo også, at mange af tidens pædagoger blev enlige mødre. Heller ikke her var Hanne en undtagelse.\nFagligt bliver Hanne husket for sit gode humør, sin glade professionelle tilgang til børnene, hvor forældregenerationen, der selv har gået på »Valmuen«, afleverede deres børnehavebørn trygt til Hanne »Valmue«.\nMine tvillinger har begge gået på »Valmuen«, hvor de blev set som små, unikke mennesker, og da Hanne »Valmue« havde 25 års jubilæum, fik jeg privilegiet at køre Hanne rundt i min Jaguar, mens børnene igen viftede med fine papirflag.\nHanne gik på efterløn som 62-årig. Hun blev ramt af alzheimers og tilbragte den sidste tid i Lynge Plejeboliger. Hanne blev 70 år.\nVed bisættelsen holdt Kristian Østergaard en meget fin tale for de mere end 50 fremmødte.